ทีพีเอ็นหั่นราคา รับบัตรคนไทย คิดแค่0.75%
ไทย เพย์เมนต์ เน็ตเวิร์ก คิดค่าธรรมเนียมร้านค้าแค่ 0.75% ของยอดใช้จ่าย สู้เครือข่ายชำระเงินต่างประเทศ
12 พ.ค. 2559

ไทย เพย์เมนต์ เน็ตเวิร์ก คิดค่าธรรมเนียมร้านค้าแค่ 0.75% ของยอดใช้จ่าย สู้เครือข่ายชำระเงินต่างประเทศ
นายโชค ณ ระนอง ประธานบริษัท ไทย เพย์เมนต์ เน็ตเวิร์ก (ทีพีเอ็น) เปิดเผยว่า ได้ข้อสรุปค่าธรรมเนียมรับบัตรเดบิตที่ใช้เครือข่ายทีพีเอ็น ซึ่งเป็นระบบการชำระในประเทศแล้ว โดยอยู่ที่ 0.75% ของยอดการใช้จ่าย ต่ำกว่าค่าธรรมเนียมรับบัตรที่ใช้เครือข่ายของต่างประเทศ ซึ่งปัจจุบันอยู่ที่ 1.5-2.5% เป็นอัตราที่ดึงดูดร้านค้าขนาดเล็กและขนาดใหญ่ ยินดีรับชำระค่าสินค้าและบริการได้มากขึ้น
อย่างไรก็ดี การขยายร้านค้ารับบัตรทีพีเอ็นสอดคล้องไปกับนโยบายเนชั่นแนล อี-เพย์เมนต์ ของรัฐบาลที่จะมีการวางเครื่องรับบัตร (อีดีซี) ราว 2 ล้านเครื่องทั่วประเทศ ส่วนร้านที่มีเครื่องอีดีซีอยู่แล้วอาจจะติดตั้งที่กดรหัสภายนอก (เอ็กซ์เทอร์นอล พิน) เพิ่มเติม เพื่อความสะดวกในการชำระเงินของทั้งผู้ขายและผู้ซื้อ รองรับระบบชำระเงินชิปและรหัสผ่าน (ชิปแอนด์พิน)
นอกจากนี้ เครือข่ายทีพีเอ็นยังได้แก้ปัญหาที่ผู้ขายและผู้ซื้อกังวลกรณีชำระค่าสินค้าผ่านบัตรเดบิตผิด พลาด ซึ่งปัจจุบันสถาบันการเงินส่วนใหญ่ใช้บัตรเดบิตเครือข่ายของต่างประเทศ ทำให้ต้องเสียเวลามากกว่า 1 สัปดาห์จึงจะได้เงินคืน แต่สำหรับเครือข่ายทีพีเอ็นซึ่งเป็นของไทยมีการส่งผ่านข้อมูลรวดเร็วกว่า เจ้าของบัตรสามารถคืนเงินให้ลูกค้าภายใน 24 ชั่วโมง
ทั้งนี้ บริษัท ทีพีเอ็น เปิดกว้างรับสมาชิกเข้ามาใช้เครือข่ายชำระเงินของไทย ทั้งธนาคาร สถาบันการเงินที่ไม่ใช่ธนาคาร (นันแบงก์) รวมทั้งค่ายมือถือ (เทลโก้) เพราะในอนาคตเครือข่ายทีพีเอ็นจะพัฒนาไปสู่รูปแบบชำระเงินนอกเหนือจากบัตร ทั้งอินเทอร์เน็ตแบงก์กิ้ง หรือโมบายแบงก์กิ้ง ด้วย โดยสมาชิกเสียค่าใช้จ่ายเพียงค่าแรกเข้าครั้งเดียวและค่าเชื่อมต่อเครือข่าย (สวิทชิ่ง)
สำหรับความคืบหน้าผู้ถือหุ้นในบริษัท ทีพีเอ็น ล่าสุดได้ลงนามกับธนาคาร 3 แห่ง ได้แก่ ธนาคารกรุงไทย กสิกรไทย และไทยพาณิชย์ ที่จะเข้ามาร่วมถือหุ้นในบริษัทเป็นลักษณะการเพิ่มทุน จากเดิมมีธนาคารกรุงเทพและยูเนี่ยนเพย์ โดยทั้ง 3 ธนาคารอยู่ในกระบวนการขออนุมัติภายในธนาคารแห่งประเทศไทย คาดว่าจะแล้วเสร็จภายใน 3 เดือน
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า ธนาคารได้ออกผลิตภัณฑ์บัตรบีเฟิสต์ สมาร์ท ทีพีเอ็น ยูเนี่ยนเพย์ เป็นบัตรใบแรกของประเทศไทยที่ออกบนเครือข่ายทีพีเอ็น โดยใช้ความปลอดภัยสูงสุดด้วยเทคโนโลยีชิปการ์ดและรหัส 6 หลักเพื่อรองรับระบบการชำระเงินแห่งชาติ